b'\n_START_ARTICLE_\nSophie Br\xc3\xa4nberg\n_START_SECTION_\nFamilie\n_START_PARAGRAPH_\nSophie Br\xc3\xa4nberg var datter av skipperborger Johan Wilhelm Br\xc3\xa4nberg og Cathrine Christine Kielstr\xc3\xb8m. Hun ble 21. november 1861 gift med skuespiller Hans Monsen.\n_START_SECTION_\nLiv og virke\n_START_PARAGRAPH_\nSophie Br\xc3\xa4nberg var elev av fru Schrumpf i f\xc3\xb8debyen Bergen. Hun debuterte 24. oktober 1858 ved Det Norske Teatret, i rollen som Elisabeth i Kongens Yndling. Ved teatret bekledte hun etter eget utsagn dameroller og elskerinneroller, og ble ogs\xc3\xa5 brukt i unge gutteroller, som for eksempel i Pariserdrengen. Den f\xc3\xb8rste tiden hadde hun en l\xc3\xb8nn p\xc3\xa5 12 speciedaler i m\xc3\xa5neden, og denne ble etter hvert \xc3\xb8kt til 24. Ved en anledning hadde hun sammen med sin mann en benefice \xe2\x80\x93\xc2\xa0en forestilling der inntektene gikk til bestemte personer blant teatrets ansatte \xe2\x80\x93\xc2\xa0og denne brakte alene inn 150 speciedaler._NEWLINE_Br\xc3\xa4nberg var ansatt ved Det Norske Teatret i perioden 1858-1862, med enkelte avbrudd. Om teaterinstrukt\xc3\xb8r Herman Laading uttalte hun at \xc2\xabHr. Laading var av den gamle skole og gouterte den konventionelle franske stil, som ikke var fri for oppstyltethet. Man skulde spille, i mots\xc3\xa6tning til at v\xc3\xa6re naturlig.\xc2\xbb Dette som et diametralt motstykke til den yngre Henrik Ibsen, som var n\xc3\xb8dt til \xc3\xa5 samarbeide med ham. _NEWLINE_Sesongen 1862-1863 var Br\xc3\xa4nberg ved Kristiania norske Teater, og sesongen 1863-1864 opptr\xc3\xa5dte hun ved Christiania Theater. I Kristiania ble det uttrykt en viss misn\xc3\xb8ye med b\xc3\xa5de hennes og mannens bergenske diksjon og uttale._NEWLINE_Sammen med ektemannen hadde Br\xc3\xa4nberg sin opptreden i Norge da hun sammen med Det norske Skuespillerselskab under direksjon av hr. Asmundsen bes\xc3\xb8kte Trondheim i 1869, f\xc3\xb8r de begge omkring 1870 emigrerte til USA. Der opptr\xc3\xa5dte hun flere ganger i komedier. Hun hadde sin siste opptreden i USA, som Margit i Gildet paa Solhaug av Henrik Ibsen, like f\xc3\xb8r det store Jordskjelvet i San Francisco 1906._NEWLINE_Sophie Br\xc3\xa4nberg omtales av Bj\xc3\xb8rnstjerne Bj\xc3\xb8rnson i boken Grotid._NEWLINE_Under et bes\xc3\xb8k i Bergen i 1913 ble hun intervjuet i Bergens Tidende, hvor hun berettet \xc2\xabFra Den Nationale Scenes f\xc3\xb8rste dage\xc2\xbb. Her forteller hun blant annet om sine erfaringer med Bj\xc3\xb8rnstjerne Bj\xc3\xb8rnson og Henrik Ibsen som instrukt\xc3\xb8rer.'